Čoviče, šta se događa, nešto čudno se u gradu zbiva – prije neki dan “uletio” mi je s pitanjem jedan prijatelj. Začuđeno sam ga pogledao i pomislio da se možda dogodilo nešto iz domene “crne kronike” što ne znam. Na moje pitanje što se dogodilo, odgovorio je: “Kako šta? Pa već misec dana niti jedan auto nije planija u gradu! Je l’ tako da je to malo čudno?”

I zaista, u gradu u kojem je u nekoliko mjeseci krajem prošle i prvih mjeseci ove godine gotovo svaku drugu večer gorjelo neko vozilo i koji je zbog toga dospijevao na naslovnice novina i u udarne sekcije vijesti internetskih portala, sad je postala vijest to što već neko vrijeme nema zapaljenih automobila. Jer, eto, navikli smo na miris izgorenog lima i benzina svaku večer, pa nam to, je li, sad fali.

Vrhunac “plamenog vala”

Ova, možemo je slobodno nazvati “pošast” paljenja limenih ljubimaca i prije se periodično bilježila u policijskim statistikama, no vrhunac “plamenog vala” dogodio se krajem 2016. godine i početkom ove. U prilog tome govore i podaci splitsko-dalmatinske Policijske uprave prema kojima je tijekom 2016. godine na području koje ova uprava pokriva evidentirano 18 požara na vozilima kod kojih je “obavljenim očevidom utvrđeno da je uzrok požara otvoreni plamen ili žar”.

Od toga je na splitskim ulicama zabilježeno deset podmetnutih paljevina, čak četiri na području Omiša, dvije na Hvaru i po jedna na području koje pokrivaju PP Makarska i PP Solin.

A sad da vidimo što je od toga riješeno. Dakle, prema službenim podacima, policija je riješila šest događaja, odnosno jednu trećinu paljevina, a protiv ukupno sedam osoba podnesene su kaznene prijave za oštećenje tuđe stvari ili općeopasnu radnju Općinskom državnom odvjetništvu.

Otežavajuće okolnosti

Što se tiče prvih pet mjeseci ove godine, zabilježeno je jedanaest požara na vozilima koji se mogu smatrati podmetnutima. Sedam je vozila na taj način planulo na ulicama Splita, tri u Kaštelima i jedan na području Omiša. Policija je izvijestila da su otkrivena tri počinitelja. Pitali smo ih kako objašnjavaju da je takva kaznena djela teško otkriti i koliko im posao otežava činjenica da u većini slučajeva, pogotovo ako žrtva ima ikakve veze s kriminalnim miljeom, vlada zavjet šutnje i da oštećeni ne žele surađivati s policijom.

– S obzirom na tajnost izvida nismo u mogućnosti iznositi detalje istraživanja. Nastavljamo s provođenjem kriminalističkih istraživanja svih evidentiranih slučajeva požara na vozilima u cilju otkrivanja i procesuiranja počinitelja. Napominjemo da se radi o kompleksnim istraživanjima i specifičnim kaznenim djelima na štetu imovine, u kojima je, između ostalog, od izuzetnog značaja i suradnja s oštećenim osobama – bilo je sve što su nam odgovorili iz Odnosa s javnošću splitske policije. No, u razgovoru s jednim od oštećenih kojem je zapaljen terenac, a koji je želio ostati anoniman, doznajemo da ta suradnja oštećenog s policijom i nije baš uvijek “od izuzetnog značaja”.

CROPIX Požar na parkiralištu kod Operativno-komunikacijskog centra Policijske uprave Splitsko-dalmatinske u kojem su izgorjela 4 napuštena vozila i jedan čamac

– Ma to su gluposti, pa ja ne da sam surađivao s njima, nego policija sve zna, sve sam im dao na uvid. Problem je u tome što su očito iz njihovih redova informacije curile van, jer kako je moguće da ja podnesem kaznenu prijavu protiv osobe koja me je fizički napala i s kojom sam imao određenih imovinsko-pravnih problema, a da mi tu istu večer u roku od pola sata izgori i vozilo i poslovne prostorije i to na dvije potpuno različite lokacije? A ta osoba naglo ode na put u inozemstvo i tako sebi osigura alibi. Evo je prošlo više od pola godine od kad mi se to dogodilo, policija nije uspjela ništa dokazati, a ja i dalje svaki dan strepim, svaki dan se bojim za svoju djecu i svaki dan gledam crnu mrlju od paljevine na mjestu gdje je auto bio parkiran. Uvjeren sam, da nisam podnio tada prijavu protiv te osobe, da do ničeg ovog nikad ne bi došlo i da ne bih proživljavao pakao koji proživljavamo i ja i moja obitelj”, razočarano nam govori čovjek, a na naše pitanje zna li što policija radi u njegovu slučaju nakon ovoliko vremena, kaže da ga svakih mjesec dana inspektor nazove na telefon i da je to sve što zna. Nije, veli, siguran da li će se ikad uspjeti dokazati njegove sumnje, no usprkos svemu, i dalje vjeruje da će sustav jednog dana riješiti njegov slučaj.

Snimka s kamere

No, ako je suditi po njegovim reakcijama, vjeru u sustav i u sposobnost policije da otkrije piromana definitivno je izgubio 34-godišnji Ante Alduk, poznati splitski ljubitelj automobila i motocikala te vlasnik kafića u Velebitskoj ulici, koji je jedan od rijetkih koji se ne boje u javnost izaći imenom i prezimenom. Njegov je bijeli kombi bio jedan o prvih na udaru “piromanskog vala” koji je krenuo početkom studenoga prošle godine. Te je noći do kombija, a to se vidi i na snimkama nadzornih kamera, došetao muškarac koji nije bio maskiran i u ruci je držao nešto što je nalikovalo na kanistar. Nekoliko sekundi nakon što je petljao po prednjem dijelu kombija, na snimci se vidi kako odjednom izbija bijela svjetlost i potom vatra koja vrlo brzo zahvaća kombi. Muškarac, naravno, bježi, a vlasniku nije preostalo ništa nego policiji prijaviti da je počinjena šteta oko 100 tisuća kuna. Poslije se ispostavilo da su bila dvojica koja su došla skuterom i na igralištu obližnje osnovne škole pripremila “pakleni koktel”. Jedan je sa zapaljivom tekućinom u najlonskoj vrećici krenuo prema kombiju i obavio zadatak dok ga je drugi čekao na skuteru malo dalje.

U prvim svojim reakcijama nakon paljevine Alduk je bio uvjeren kako mu je vozilo zapalio netko tko mu je zamjerio što je inspekciji prijavio stotinjak slučajeva nelegalnih intervencija na štekatima gradskih kafića, zbog čega je počeo dobivati prijetnje smrću kako preko poruka tako i u anonimnim pozivima. No, sad, osam mjeseci poslije, tvrdi da zna tko je naručio paljevinu, no da nema dokaza.

CROPIX Ante Alduk

– Ništa policija nije napravila, mada sve znaju. Imao sam nekakav nesporazum s jednom osobom iz Kaštela to ljeto i znam da je on naručio dvojicu da to odrade. Već je bio i neke moje poznanike pitao da to naprave, a nije znao da sam ja s njima dobar. A zašto nije priveden? Ne znam, pitajte policiju. A ako već pišete o ovome, možete slobodno staviti da dajem pet tisuća eura nagrade osobi koja će me dovesti do počinitelja odnosno do ljudi koje je ovaj potplatio. Naravno, novac ću dati samo za kvalitetnu informaciju – kazao nam je Alduk. I ova njegova reakcija pokazuje i dokazuje koliko je žrtvama paljevina teško čekati mjesece i mjesece koji prolaze bez ikakvih vidljivih pomaka u istrazi dok policija, više ili manje angažirano, slaže kockice mozaika koji mogu, ali i ne moraju, dovesti do čvrstih dokaza s kojima se onda može krenuti u kazneni progon počinitelja.

Konobar piroman

No, da ne bude kako policija baš ništa ne radi, spomenimo slučaj paljevine Audija A8, vlasništvo Josipa Granića koji drži popularni caffe bar “Moon bara” na Gripama. Njemu je automobil planuo u veljači ove godine oko dva sata ujutro na parkingu u Šižgorićevoj ulici. Policija je otkrila i kazneno prijavila, a ODO Split je podigao optužnicu protiv 27-godišnjeg konobara Deana B. iz Splita za kojeg traže devet mjeseci zatvora. Terete ga da je došao do vozila te je pokraj prednjeg desnog kotača vozila stavio najlonsku vrećicu u kojoj se nalazila plastična boca napunjena benzinom. Vrećicu je zapalio, a buktinja je progutala Audi pričinivši štetu od oko 110 tisuća kuna. No, iako je počinitelj formalno otkriven, još se ne zna motiv zbog kojeg je to napravio, budući da se okrivljeni na ispitivanju pred državnim odvjetnikom branio šutnjom.

U cijeloj je ovoj priči ustvari najzanimljiviji motiv, za koji je pitanje hoće li se ikad doznati, budući da se nakon paljenja automobila po gradu pričalo da je to osveta jer je vlasnik vozila sudjelovao u incidentu u jednom stobrečkom restoranu kada je grupa maskiranih mladića fizički napala nogometnog suca Brunu Marića. Tada je mladi Granić, bivši boksač, navodno silom zaustavio jednog od napadača koji je poslije uhićen i kojem se sudi. Naravno, Granić je sve to u medijima demantirao, a poslije je u svom svjedočenju u postupku na Općinskom sudu u Splitu kazao kako se ničeg ne sjeća i kako nije vidio da je itko udarao suca Marića. Imao je on još puno drugih problema, od rešetanja fasade kafića do lažnih prijava o postavljenoj bombi u lokalu, no to je, rekli bi u Splitu, “drugi par postola”.

Sutkinja na udaru

Od ovih tridesetak evidentiranih paljevina medijski je svakako bila najzanimljivija paljevina automobila jedne splitske sutkinje te omiškog mladog policajca.

U studenome prošle godine u Ulici Grge Novaka na Sućidru, 15-ak minuta prije dva sata zapaljena je Toyota RAV 4 u vlasništvu sutkinje parničnog odjela Općinskog suda u Splitu. Policija nikad oko ovog slučaja nije izašla službeno s detaljima u javnost, no neslužbeno se pričalo da pokušavaju razjasniti ima li paljevina veze sa sukobom koji je suprug sutkinje prije nekog vremena imao s jednim mladim splitskim kriminalcem. Navodno je suprug sutkinje s tim mladićem imao neke neriješene imovinsko-pravne odnose vezane uz poslovni prostor njegove tvrtke. Ovaj slučaj do danas nije razriješen.

Što se tiče paljevine automobila 27-godišnjeg policajca iz Omiša, kojem je u listopadu 2016. godine ispred kuće zapaljen automobil Smart, i tu formalno počinitelj još uvijek nije otkriven, odnosno još uvijek nisu prikupljeni dokazi, makar koliko javnost zna, koji bi mogli čvrsto dokazati da je njegov automobil zapalio 22-godišnjak iz Omiša za kojeg postoje indicije da je to mogao napraviti.

Josko Ponos / CROPIX Zapaljeni Audi u Šižgorićevoj ulici u Splitu

Naime, mladić je optužnicom ODO-a Split optužen da je 25. siječnja ove godine u predvorju policijske postaje u Omišu blizu prostorija za zadržavanje navodno rekao 27-godišnjem policajcu: “Zašto to radiš, već si ispašta zbog ovoga šta mi radiš i opet ćeš ispaštati!” Sve se događalo nakon što je bio priveden zbog nekoliko prometnih prekršaja i jer je u automobilu imao manju količinu marihuane. Nakon uhićenja je utvrđeno da je u studenome 2015. godine bio osuđen zbog pokušaja nanošenja teške tjelesne ozljede na devet mjeseci s rokom kušnje od dvije godine. No, za priču o zapaljenom vozilu možda je znakovitije to što je na godinu dana zatvora, a što je zamijenjeno radom za opće dobro, bio osuđen i zbog dovođenja u opasnost života i imovine općeopasnom radnjom. Tu je kaznu dobio zbog podmetanja nekoliko požara tijekom srpnja 2013. godine na području Omiša.

Bez tragova

Ipak, usprkos svemu tome, policija nije uspjela dokazati da je baš on te listopadske noći razbio staklo na Smartu, “kresnuo” upaljač i zapalio muške “mudante” – bokserice – koje su bile natopljene zapaljivom tekućinom te ih ubacio u auto.

Spomenimo i paljevinu Porschea i Mercedesa CLK u vlasništvu Nikole Markovića, poduzetnika i vlasnika tvrtke Intergradnja iz Solina, koji su planuli u prosincu prošle godine. Svjedoci su tada, pisalo se, vidjeli dva muškarca kako bježe neposredno nakon izbijanja plamena, no tko su oni do sad nije otkriveno, kao niti tko je i zašto naručio paljevinu luksuznih vozila solinskog poduzetnika. Spominjali su se u kuloarskim pričama njegovi problemi imovinske prirode s jednim ruskim državljaninom, no te insinuacije do danas, koliko je poznato javno, nisu dobile službenu potvrdu.

Paljenje automobila po ulicama Splita i okolnih gradova svakako je trend koji zabrinjava, posebice stoga što je ovakve noćne paljevine policiji poprilično teško otkriti, jer u takvim slučajevima žrtve, odnosno vlasnici automobila ili oni koji ih koriste, uglavnom šute ili zbog straha ili zbog neznanja. Drugi je problem što nakon vatre uglavnom ne ostaju nikakvi tragovi, a rijetko kad se u blizini nađu i kakve nadzorne kamere čije bi snimke možda mogle pomoći u otkrivanju piromana. Ali i kad postoje neke snimke, one su gotovo u većini slučajeva jako slabe, mutne i “nečiste”, pa i nisu od neke velike koristi.

Upečatljiva poruka

I ne manje važno, poruka koja se šalje ovakvim činom svakako je upečatljiva onome kome je poslana – znamo gdje živiš, znamo gdje parkiraš auto, znamo sve o tebi... A s druge strane, policija više nema toliko “izvora” na ulici i više se “sitnim” kriminalcima ne čine “sitne usluge” kao prije kad se nije radilo “sve po pravilima”, pa se zato i mnogo teže dolazi do pouzdanih i provjerljivih informacija s ulice, koje, pak, mogu uvelike pomoći da se otkrije ili počinitelj ili naručitelj nekog podmetnutog požara.

No, problem je možda i u tome što paljenje vozila više nije “privilegij” ljudi iz kriminalnog miljea. Jer, kako nam je kazao jedan policajac, “prije bi ljudi kad se posvađaju jedan drugom opalili trisku, a danas pale aute”. Jer “triska” se brzo zaboravi, dok podsjetnik na zapaljenog limenog ljubimca ostaje u pamćenju žrtve mnogo, mnogo duže. I puno više, dodat ćemo, boli “po džepu” onoga tko je meta.

Policija je nakon ove serije paljenja pokušala to spriječiti uvođenjem jačih kontrola i ophodnji po ulicama, pogotovo u noćnim satima. Je li i to i u kojoj mjeri utjecalo na činjenicu da su građani Splita već neko vrijeme “mirni” ne znamo, no nadajmo se da će splitski policajci i naročito vatrogasci imati sve manje i manje posla s automobilskim buktinjama usred noći.